b'\n_START_ARTICLE_\nIvan Basso\n_START_SECTION_\nKarriere\n_START_PARAGRAPH_\nHan begynte karrieren i mindre italienske lag, f\xc3\xb8r han skiftet til Fassa Bortolo i 2001. Her ble han kaptein i Tour de France, hvor han vant ungdomstr\xc3\xb8ya i 2002._NEWLINE_I 2004 kom Basso til Team CSC for \xc3\xa5 overta kapteinsvervet etter Tyler Hamilton. Han beviste sitt potensial allerede det f\xc3\xb8rste \xc3\xa5ret, da han ble nummer tre i Touren. I 2005 satset han p\xc3\xa5 \xc3\xa5 vinne b\xc3\xa5de Giro d\'Italia og Tour de France, men etter sykdom m\xc3\xa5tte han gi opp \xc3\xa5 vinne Giroen. Det var derfor bekymring omkring hans vinnersjanser i Touren samme \xc3\xa5r, men her kj\xc3\xb8rte han bra og tok andreplassen bak Lance Armstrong. I 2006 satset han igjen p\xc3\xa5 b\xc3\xa5de Giro og Tour, og han vant Giro d\'Italia med over ni minutter ned til andreplassen, noe som er den st\xc3\xb8rste tidsdifferanse i l\xc3\xb8pet siden 1965.\n_START_SECTION_\nUtestengelse og nye lag\n_START_PARAGRAPH_\nFrem mot Tour de France 2006 ble han betraktet som den st\xc3\xb8rste favoritten, men dagen f\xc3\xb8r starten p\xc3\xa5 l\xc3\xb8pet ble han suspendert og sendt hjem av Team CSC i forbindelse med avsl\xc3\xb8ringene i dopingskandalen Operaci\xc3\xb3n Puerto der den spanske legen Eufemiano Fuentes var sentral._NEWLINE_I oktober 2006 annonserte Team CSC at de var blitt enige om \xc3\xa5 avslutte kontrakten. Noen dager senere ble Basso frikjent for tilknytning til Operation Puerto p\xc3\xa5 grunn av manglende bevis. I november ble det kjent at han hadde skrevet kontrakt med Discovery Channel, til tross for at ProTour-lagene hadde blitt enige om \xc3\xa5 ikke skrive kontrakt med noen av de involverte syklistene f\xc3\xb8r det hadde blitt en avklaring p\xc3\xa5 saken. Kontrakten varte frem til 29. april 2007 da Ivan Basso bad om \xc3\xa5 bli l\xc3\xb8st fra kontrakten etter at saken mot han ble gjenopptatt._NEWLINE_15. juni 2007 vedtok Det italienske sykkelforbundet \xc3\xa5 utestenge Basso fra sykling i to \xc3\xa5r, til tross for at han ikke hadde avlagt noen positiv pr\xc3\xb8ve. Under h\xc3\xb8ringene tilsto Basso \xc3\xa5 ha "fors\xc3\xb8kt \xc3\xa5 dope seg" f\xc3\xb8r Tour de France i 2006, samt \xc3\xa5 ha v\xc3\xa6rt involvert i Operaci\xc3\xb3n Puerto.  Utestengelsen varte frem til 24. oktober 2008._NEWLINE_I april 2008 ble det kjent at Basso hadde skrevet en to\xc3\xa5rsavtale med Liquigas. Dette skapte debatt da en avtale mellom ProTour-lagene sa at de ikke kunne skrive kontrakt med en rytter som har v\xc3\xa6rt utestengt for doping f\xc3\xb8r to \xc3\xa5r etter utestengelsen.  To dager etter utestengelsen var over, stilte han til start i Japan Cup.'